**Reagim i Këshillit Drejtues të Institutit Pedagogjik të Kosovës ndaj shkrimit të publikuar në gazetën ‘Koha Ditore’, më datë 3.12.2018, me titull “Shkarkohet ushtruesja e detyrës së drejtorit të Institutit Pedagogjik të Kosovës”**

Ndiejmë obligim ndaj lexuesve tuaj të respektuar dhe opinionit të gjerë që të sqarojmë të vërtetën lidhur me pretendimet e ish-ushtrueses së detyrës së drejtorit të Institutit Pedagogjik të Kosovës, znj. Labëri Luzha, e cila ka thënë se Këshilli Drejtues i Institutit Pedagogjik të Kosovës ka nxjerrë vendim të jashtëligjshëm, për shkak se ajo nuk ka qenë e pranishme në atë mbledhje.

Vetë znj. Labëri Luzha ka bërë kërkesë në MASHT, me nr.prot 124, të datës 21.06.2018, dhe në mënyrë të vazhdueshme ka kërkuar nga MASHT-i të marrë pëlqimin për shpalljen e pozitës së drejtorit. Kështu që, më datë 06.09.2018, ministri i MASHT-it ka dhënë pëlqimin dhe ka kërkuar nga Këshilli Drejtues që brenda javës të nxjerrë vendim për shpalljen e konkursit, për rekrutimin e pozitës së drejtorit të Institutit. Në bazë të procesverbalit të mbledhjes së Këshillit Drejtues, të datës.10.09.2018, Këshilli Drejtues i Institutit ka marrë vendim, me katër (4) vota PËR, që të shpallet konkursi për rekrutimin e pozitës së drejtorit të Institutit, e cila pozitë udhëhiqet me ushtrues të detyrës së drejtorit që nga muaji maj i vitit 2014 e deri më sot. Konsiderojmë se vendimi i Këshillit Drejtues të Institutit është nxjerrë duke u bazuar në Rregulloren nr. 9/013 të datës 14.02.2018, për punën e Këshillit Drejtues të Institutit Pedagogjik të Kosovës. Ky vendim është plotësisht i ligjshëm dhe konform dispozitave ligjore që e rregullojnë procedurën e shpalljes së konkursit dhe rekrutimin e drejtorit të Institutit.

Znj. Labëri Luzha ka bërë shkelje të ligjit, duke mos e zbatuar vendimin e Këshillit Drejtues, me të cilin vendim obligohet u.d. drejtori i Institutit që të shpallë konkursin dhe të ndërmarrë të gjitha masat për rekrutimin e pozitës së drejtorit, duke u bazuar në legjislacionin në fuqi. Pra, dëshmitë dhe faktet që posedon Instituti tregojnë për një proces të rregullt dhe ligjor për nxjerrjen e vendimit në fjalë.

Këshilli Drejtues i Institutit Pedagogjik të Kosovës konsideron se ardhja e znj.Labëri Luzha në institut është bërë në kundërshtim me ligjin, e po ashtu edhe qëndrimi i saj për më shumë së dy vjet në pozitën e ushtrueses së detyrës së drejtorit të Institutit përbën shkelje ligjore, sepse neni 30 i Ligjit për Shërbimin Civil të Republikës së Kosovës, e përcakton qartë se në rast të mbetjes së një pozite të lirë në shërbimin civil, ushtruesi i detyrës nuk mund të emërohet më gjatë se tre (3) muaj.

Me respekt,

Këshilli Drejtues i Institutit Pedagogjik të Kosovës